Μεγαλώνει το ευρωπαϊκό δράμα με την ήπειρο να μετρά δεκάδες χιλιάδες θύματα, όμως η διχογνωμία που επικρατεί ανάμεσα στους ηγέτες της Ε.Ε. φέρνει τις ξανά στο προσκήνιο της μαύρες εποχές της οικονομικής κρίσης του 2008.

Ο κατάλογος των θυμάτων μεγαλώνει με τις Ιταλία και Ισπανία να βιώνουν πρωτοφανείς καταστάσεις. Η μαύρη λίστα μακραίνει και στη Γαλλία, ενώ έχουν ήδη σημειωθεί σημαντικές αυξήσεις θυμάτων σε χώρες όπως η Βρετανία και η Ολλανδία.

Από τους 26.865 θανάτους, περισσότεροι από 18.600 είναι σε ευρωπαϊκά κράτη, με τις ΗΠΑ να μπαίνουν, όμως, επικίνδυνα στο επίκεντρο της πανδημίας.

Την ίδια στιγμή πολλά κράτη αυξάνουν ή παρατείνουν τα περιοριστικά μέτρα, αναζητώντας παράλληλα τρόπους στήριξης των εθνικών οικονομιών, επιχειρήσεων και εργαζομένων.

Διαβάστε το live blogging με όλες τις εξελίξεις της ημέρας παγκοσμίως.

Πάνω από 9.000 νεκροί σε καιρό ειρήνης…

Η Ιταλία βιώνει σήμερα την πιο δραματικής της ημέρας, καθώς, ανακοινώθηκαν σχεδόν 1.000 νέοι νεκροί, με τη χώρα να έχει την θλιβερή πρωτοκαθεδρία σε θύματα παγκοσμίως.

Ο συνολικός αριθμός των θυμάτων είναι 9.134, ενώ σήμερα καταγράφονται και 4.401 νέα κρούσματα, συνολικά 66.414.

Κι όμως ο εφιάλτης για την Ιταλία μπορεί να γίνει ακόμη χειρότερος, καθώς, ο διευθυντής του Εθνικού Ινστιτούτου Υγείας της Ιταλίας, Σίλβιο Μπρουσαφέρο προειδοποίησε ότι η πανδημία του κορονοϊού δεν έχει φτάσει στην κορύφωσή της .

Ο Μπρουσαφέρο δήλωσε ότι «έχουμε σημάδια πως η καμπύλη ελαττώνεται κάτι που μας κάνει να πιστεύουμε ότι είμαστε κοντά στην κορύφωση. Εκτιμούμε ότι θα φτάσουμε εκεί τις επόμενες ημέρες. Δεν είμαστε σε φάση υποχώρησης, αλλά η αύξηση μειώνεται».

#COVIDー19 #covid19

Οι αρχές της χώρας μόλις ανακοίνωσαν την μεγαλύτερη αύξηση νεκρών παγκοσμίως σε ένα 24ωρο

Κι όμως ο ιταλικός εφιάλτης μπορεί να γίνει χειρότερος, καθώς η πανδημία δεν έχει φτάσει στην κορύφωσή της.https://t.co/XWc76N1OFJ — EFSYN (@EFSYNTAKTON) March 27, 2020

Το ισπανικό δράμα σε πλήρη εξέλιξη

Η Ισπανία είναι με διαφορά η δεύτερη χώρα στον κόσμο που πληρώνει πολύ βαρύ τίμημα με τους νεκρούς να έχουν ξεπεράσει τους 4.800, ενώ υπάρχουν περισσότεροι από 4.000 ασθενείς σε μονάδες εντατικής θεραπείας.

Η περιφέρεια της Μαδρίτης είναι αυτή με τα περισσότερα κρούσματα: 19.243 και 2.412 θανάτους. Η άλλη περιφέρεια που έχει πληγεί πολύ είναι η Καταλονία με 12.940 κρούσματα και 880 θανάτους.

Πλησιάζουν τις 2.000 οι νεκροί στη Γαλλία – Υπό ασφυκτική πίεση το σύστημα Υγείας

Ραγδαία αύξηση των θυμάτων είδε και η Γαλλία, όπου οι νεκροί έχουν φτάσει τους 1.995, καθώς ανακοινώθηκαν 299 νέα θύματα τις τελευταίες 24ώρες.

Η κυβέρνηση ανακοίνωσε ήδη την παράταση των μέτρων καραντίνας για άλλες δύο εβδομάδες (μέχρι τις 15 Απριλίου), ενώ εκφράζεται σοβαρή ανησυχία για τις δυνατότητες του συστήματος Υγείας της χώρας.

AP Photo

Πολλά νοσοκομεία της χώρας κάνουν δραματικές εκκλήσεις, καθώς, ιδιαίτερα στο Παρίσι και τα περίχωρά του η κατάσταση που επικρατεί είναι ασφυκτική.

Άλμα θανάτων σε Βρετανία και Ολλανδία

Η σημερινή ημέρα ήταν η χειρότερη από το ξέσπασμα της πανδημίας για την Βρετανία, καθώς καταγράφηκε η μεγαλύτερη αύξηση θανάτων σε ένα 24ωρο: 181 σε σχέση με 115 θανάτους χθες.

Συνολικά τα θύματα της πανδημίας είναι 759 και τα επιβεβαιωμένα κρούσματα 14.57

Παράλληλα, τόσο ο πρωθυπουργός της χώρας, Μπόρις Τζόνσον, όσο και ο υπουργός Υγείας, Ματ Χάνκοκ, δύο κεντρικές προσωπικότητες στη διαχείριση της πανδημίας, διαγνώσθηκαν θετικοί στον κορονοϊό.

Ραγδαία αύξηση του αριθμού των θυμάτων στην Ολλανδία, όπου ανακοινώθηκαν 112 νέοι θάνατοι, 546 στο σύνολο, ενώ η Ελβετία με 207 νεκρούς έγινε η χώρα με τα περισσότερα θύματα παγκοσμίως αναλογικά με τον πληθυσμό της.

Ξυπνούν μνήμες του... 2008 στην Ευρώπη

Μέσα σε αυτό το ζοφερό σκηνικό και με όλες τις προβλέψεις να κάνουν λόγο για ύφεση και οικονομική καταστροφή μεγαλύτερη από εκείνη του 2008, οι ηγέτες της Ευρωπαϊκής Ένωσης δεν έχουν σταθεί στο ύψος των περιστάσεων, παρουσιάζοντας ανησυχητική διχογνωμία για τον τρόπο διαχείρισης της κρίσης.

Στο στόχαστρο της κριτικής βρίσκεται για ακόμη μία φορά η Γερμανία για την σθεναρή αντίθεσή της στην ιδέα ενός ευρωπαϊκού ομολόγου, κάτι που διαπιστώθηκε με τον χειρότερο τρόπο στη χθεσινή Σύνοδο Κορυφής, η έκβαση της οποίας προκάλεσε την οργισμένη αντίδραση του Πέδρο Σάντσεθ και το Αντόνιο Κόντε.

Σήμερα, ο Ισπανός πρωθυπουργός δεν μάσησε τα λόγια του και, σχολιάζοντας το βατερλό, ανέφερε «αντιμετωπίζουμε την χειρότερη κρίση της γενιάς μας. Το μέλλον της Ευρώπης διακυβεύεται. Πρέπει να διαλέξουμε ανάμεσα σε μια συντονισμένη και υποστηρικτική Ε.Ε. και στον ατομικισμό. Καλούμε σε μία κοινή απάντηση σε αυτή την έκτακτη ανάγκη, ας εξασφαλίσουμε μία δίκαιη ανάπτυξη».

«Η Ευρωπαϊκή Ένωση πρέπει να προωθήσει ένα πλάνο ανάκαμψης που θα ενισχύει τους μηχανισμούς της ευρωπαϊκής πρόνοιας και θα αναπτύσσει μηχανισμούς μέσω πολιτικών συνοχής και βελτιώνοντας την αποτελεσματικότητα των βιομηχανικών πολιτικών» πρόσθεσε.

Από την πλευρά του, ο Ιταλός πρόεδρος της Δημοκρατίας, Σέρτζιο Ματαρέλα, τόνισε με έμφαση ότι η Ευρώπη πρέπει να κατανοήσει την σοβαρότητα της απειλής αυτής και να παρέμβει με συγκεκριμένο τρόπο, πριν να είναι αργά.

Ο Ιταλός πρόεδρος υπενθύμισε τις σημαντικές πρωτοβουλίες που ελήφθησαν από την Ευρωπαϊκή Κεντρική Τράπεζα και από την Ευρωπαϊκή Επιτροπή, με την στήριξη του Ευρωπαϊκού Κοινοβουλίου. Στην συνέχεια υπογράμμισε: «Δεν το έπραξε, ακόμη, το συμβούλιο αρχηγών κρατών και κυβερνήσεων. Αναμένουμε να συμβεί με συγκεκριμένο τρόπο, τις επόμενες ημέρες. Απαιτούνται νέες κοινές πρωτοβουλίες, ξεπερνώντας παλαιά πρότυπα, τα οποία είναι έξω από την πραγματικότητα της δραματικής κατάστασης στην οποία βρίσκεται η ήπειρός μας. Ελπίζω όλοι να κατανοήσουν πλήρως, πριν να είναι πολύ αργά, την σοβαρότητα της απειλής για την Ευρώπη. Η αλληλεγγύη δεν απαιτείται μόνον από τις αξίες της Ένωσης, αλλά αποτελεί και κοινό συμφέρον».

Συμπάθεια και... ESM από τη Γερμανία

Το Βερολίνο επανήλθε και απαντώντας στην κριτική επέμεινε ότι ο Ευρωπαϊκός Μηχανισμός Στήριξης δημιουργήθηκε για τέτοιες καταστάσεις και είναι το κατάλληλο εργαλείο για να αντιμετωπιστούν αποτελεσματικά οι οικονομικές συνέπειες της κρίσης.

Η αναπληρώτρια εκπρόσωπος της κυβέρνησης, Ουλρίκε Ντέμερ, ξεκαθάρισε ότι «η γερμανική κυβέρνηση βλέπει τον ΕΜΣ ως μέσο το οποίο δημιουργήθηκε ακριβώς για τέτοιες καταστάσεις κρίσης. Ακόμη και σε περιόδους κρίσης, εγγυήσεις και έλεγχος πρέπει να βρίσκονται στο ίδιο χέρι και αυτό είναι ο Ευρωπαϊκός Μηχανισμός Σταθερότητας».

Από την πλευρά του υπουργείου Οικονομικών ο εκπρόσωπος Ντένις Κόλμπεργκ σημείωσε: «Στην Ε.Ε. διαθέτουμε τα εργαλεία και θα αντιμετωπίσουμε από κοινού και με αλληλεγγύη την κρίση. Υπάρχουν εργαλεία που παρέχουν τεράστιους πόρους και πάνω σε αυτά θα πρέπει να χτίσουμε». Αναφέρθηκε δε ακόμη στα διαρθρωτικά ταμεία αλλά και στην αναστολή των περιορισμών του Συμφώνου Σταθερότητας.

Στο στόχαστρο και η Ολλανδία

Τα ισπανικά και ιταλικά πυρά στόχευσαν και προς την ολλανδική πλευρά, καθώς, σύμφωνα με τις αναφορές από τις συζητήσεις εντός και εκτός Συνόδου, η κυβέρνηση του Μαρκ Ρούτε φόρεσε ξανά το άκαμπτο δημοσιονομικό προσωπείο της.

Από την πλευρά του ο Ολλανδός πρωθυπουργός προσπάθησε να διασκεδάσει τις εντυπώσεις λέγοντας ότι οι διαφορές δεν είναι αγεφύρωτες, δηλώνοντας, παράλληλα «πίστη» στον ESM και ξεκάθαρη αντίθεση σε ευρωπαϊκά ομόλογα ή συλλογικό χρέος..

Η Ολλανδία κατηγορήθηκε από την Ιταλία, την Ισπανία και την Πορτογαλία για αναισθησία, εμμένοντας στους αυστηρούς οικονομικούς όρους για τη χρήση των ταμείων έκτακτης ανάγκης σε περίοδο κρίσης.

«Δεν παρατήρησα τίποτε τέτοιο χθες το βράδυ στη τηλεδιάσκεψη, υπήρξαν διαφορές απόψεων μεταξύ βόρειων και νότιων χωρών κατά μήκος των γνωστών διαχωριστικών γραμμών, αλλά τίποτα που δεν μπορεί να επιλυθεί», δήλωσε ο Ρούτε.

Ο υπουργός Οικονομικών του, πάντως, Γούπκε Χούκστρα δεν είχε κανένα πρόβλημα να προκαλέσει και να προσβάλει εκατομμύρια ανθρώπους προτείνοντας να γίνει έρευνα γιατί ορισμένες χώρες δεν έχουν τα δημοσιονομικά περιθώρια να αντιμετωπίσουν την νέα κρίση παρά το γεγονός ότι η Ευρωζώνη είχε 7 χρόνια συνεχούς ανάπτυξης.

Ο Χούκστρα δεν ανέφερε συγκεκριμένες χώρες, αλλά ήταν φανερό ότι «έδειχνε» την Ισπανία και την Ιταλία- γράφει η El Pais- τις δυο χώρες που έχουν πληγεί περισσότερο στην Ε.Ε. που ζήτησαν αλληλεγγύη και κοινά μέτρα στη χθεσινή σύνοδο κορυφής.

Μετά τη σύνοδο ο Κόστα ξέσπασε κατά των Ολλανδών σε δηλώσεις του στους δημοσιογράφους: «Αυτή η ομιλία [του Ολλανδού υπ. Οικονομικών] ήταν αηδιαστική στο πλαίσιο της Ευρωπαϊκής Ένωσης. Αυτή είναι η σωστή λέξη: Α-η-δια-στι-κή. Δεν είμαστε έτοιμοι να ακούσουμε τους Ολλανδούς υπουργούς Οικονομικών όπως τους ακούγαμε το 2008, το 2009, το 2010 και τα επόμενα χρόνια».

Ο Κόστα αναφερόταν στην γνωστή φράση του Γερούν Ντάϊσελμπουμ εν μέσω της οικονομικής κρίσης ότι δεν πρέπει να δανείζονται σε χώρες που ξοδεύουν τα χρήματα τους «σε αλκοόλ και γυναίκες».

«Είναι ώρα να το καταλάβουμε όλοι», πρόσθεσε ο Κόστα στην οργισμένη δήλωση του:«δεν ήταν η Ισπανία που δημιούργησε τον ιό, δεν ήταν η Ισπανία που εισήγαγε τον ιό, ο ιός δυστυχώς προσβάλει όλους μας το ίδιο. Εάν δεν σεβόμαστε ο ένας τον άλλον, εάν δεν καταλαβαίνουμε ότι αντιμετωπίζουμε μια κοινή πρόκληση και ότι πρέπει να απαντήσουμε από κοινού, τότε κανείς δεν έχει καταλάβει τί είναι η Ευρωπαϊκή Ενωση. Εάν κάποια ευρωπαϊκή χώρα πιστεύει ότι θα λύσει το πρόβλημα μόνη της, αφήνοντας τις άλλες στην τύχη τους, έχει παρανοήσει. Ο ιός δεν γνωρίζει σύνορα, ο πρώτος Πορτογάλος μολύνθηκε ταξιδεύοντας σε άλλες χώρες και δεν μπορούμε να ρίξουμε το φταίξιμο στις χώρες αυτές».